Deuce on heasüdamlik akvaariumipuhastaja, kes on pühendunud oma armastatud tööle. Pärast äpardunud tööpäeva vallandab Los Angelese Akvaarium ta päevapealt ning Deuce elu võtab täiesti uue pöörde. Temast  saab basseinipuhastaja. Töö käigus tutvub ta lähemalt ühega oma klientidest - Antoine on tõeline kompu - tõmmu ja kuumavereline ning tal näib olevat kõik, mida üks mees võib tahta: uhked masinad, muhked naised ja akvaarium kui kunstiteos. Kui Antoine peab äriasjus mõneks ajaks kodunt lahkuma, palub ta Deuce'il oma korterit valvata. Kahel tingimusel: Deuce ei tohi telefonile vastata ega Antoine Porschega sõita. Pole just palju palutud...    Kui Deuce on end võõras korteris mugavalt sisse seadnud,  lõhub ta kogemata Antoine 6000 dollarilise akvaariumi. Suures rahahädas ja pärast üht Antoine'le mõeldud telefonikõne, otsustab ta oma kliendi ameti üle võtta. Ta pole kõige kenam, kuid see-eest väga kuum. Ta võtab 10 dollarit, kuid on nõus kauplema. Deuce Bigalow on mees gigolo. Filmi on tootnud poliitiliselt ebakorrektse huumorimeele poolest tuntud Adam Sandler ("Pulmalaulik", "Lahe papa"). Peaosas Rob Schneider. Deuce'i enam kui veidraid "sõbrannasid" mängib terve rida tõusvaid ja langevaid, tele ja kino,  tähti ja tähekesi: Arija Bareikis (ühe jalaga pruut), Gail O'Grady (Matrix-naine), Amy Poehler (kontrollimatu kisakõri), Big Boy (hiidnaine), jpt.